Kalasatama–Pasila-raitiotie

Kalasatama–Pasila-raitiotie on Helsingin seudun joukkoliikenteeseen kuuluva kaupunkiraitiotieyhteys. Reitillä liikennöi raitiolinja 13. Linjan esirakentaminen alkoi vuonna 2021 ja päättyi kesäkuussa 2024. Liikennöinti alkoi 12. elokuuta 2024. Raitiotien rakentamisen kustannusarvio oli 79,3 miljoonaa euroa.

Reitti kulkee Sompasaaren eteläkärjestä eli Nihdistä Kalasataman metroaseman kautta Hermannin rantatietä pitkin Vallilanlaakson halki Mäkelänkadulle, jossa Radanrakentajantien risteyksessä raitiotie liittyy jo aiemmin olemassaolleeseen raitioverkkoon kohti Pasilan asemaa, jonka ohitettuaan linja 13 päättyy Maistraatintorille Länsi-Pasilaan. Raitiotie yhdistää toisiinsa Kalasataman metroaseman ja Pasilan rautatieaseman, ja matka kestää noin 12 minuuttia. Kalasataman, Hermannin ja Vallilanlaakson alueilla reitti mukailee vuonna 2009 purettua Sörnäisten satamarataa.

Ennustettu matkustajamäärä Pasilan ja Nihdin väliselle osuudelle on 24 000 vuorokaudessa,  vuodessa yhteensä noin 4–5 miljoonaa. Linjan tarkoitus on palvella myös Arabianrantaa ja Kumpulan kampusta. Reitin varrelle rakennettiin myös pyöräilybaana. 

 Tausta ja keskustelu
Linjaus Vallilan siirtolapuutarhan pohjoispuolitse Vallilanlaakson läpi herätti vastustusta, mutta raitiotien yleissuunnitelma hyväksyttiin silti valtuustossa lähes yksimielisesti vuonna 2018. Puiston halkovaa reittiä perusteltiin sillä, että muihin esitettyihin vaihtoehtoihin verrattuna sen sanottiin olevan parhaimmillaan viisi minuuttia nopeampi yhteys Pasilaan. Vaihtoehdoksi esitettiin Sturenkatua, jossa olisi ollut raitiotielle tilaa, jos kadulta olisi vähennetty kadunvarsipysäköintiä. Liikennesuunnittelijoiden mukaan vanhassa katuverkossa olisi kuitenkin ollut myöhästymisriskejä, koska risteykset olisivat mahdollisesti ruuhkautuneet. Nopean Vallilanlaakso-yhteyden sanotaan sitovan raitiotielle kokonaisuudessaan enemmän käyttäjiä. Liikennöinnin käynnistyttyä linja 13 sai matkustajilta hyvän vastaanoton; Helsingin seudun liikenteen saamissa palautteissa on kehuttu linjan reittiä, sujuvuutta ja nopeutta.

 Tekniset tiedot 
Reitin linjanumeroksi valittiin 13. Raitiotien keskinopeus koko matkalla on noin 18–20 kilometriä tunnissa, ja suurin sallittu nopeus on 50 km/h Hermannin rantatiellä. Raitiotiellä on liikennevaloetuudet, ja vaunut kulkevat pääosin omalla kaistallaan. Vallilanlaaksossa yhteys on toteutettu viherratana, jonka päällä ei sallita autoliikennettä. Viherradan sanotaan myös vähentävän raitioliikenteestä syntyvää melua. Sörnäisten satamaradan jäljiltä jäänyt ratapenger louheineen tasoitettiin pois ja maisemallisista syistä raitiotie pyrittiin rakentamaan mahdollisimman lähelle maanpinnan tasoa. Raitiotieradalle ja baanalle varattiin laaksossa tilaa yhteensä 12 metriä.

Raitiotien rakentamisen kustannusarvio oli noin 80 miljoonaa euroa, ja lisäksi hankkeen aikana toteutetut maanrakennustyöt, putkisiirrot sekä katujen ja viheralueiden rakentaminen maksoivat yhteensä noin 180 miljoonaa.

 Kalusto 
pienoiskuva|Artic X54 vihreä-keltaisella värityksellä Vanhan talvitien pysäkillä lokakuussa 2025. Vanhasta kalustosta poiketen vaunun molemmat päät ovat valkoisia.
Kalustona on käytetty aluksi kantakaupungin vaunuja eli Artic X34- ja MLNRV-vaunuja, mutta ne on korvattu asteittain pikaraitiolinjalta 15 tutuilla Artic X54 -vaunuilla. Ensimmäinen X54 otettiin käyttöön linjalla 9. kesäkuuta 2025. Syksystä 2025 eteenpäin joidenkin X54-vaunujen väritys on ollut kantakaupungin vaunujen mukaisesti vihreä-keltainen, ja samaa tullaan käyttämään myös Kruunusillat-raitiotiellä. Tällä erotetaan ne kantakaupungin ulkopuolella kulkevista pikaraitioteistä, joilla X54-vaunujen pääväri on turkoosi.

 Matka-ajat ja pysäkit 
Reitin pituus on noin 4,5 kilometriä, ja matka päätepysäkiltä toiselle kestää 20–21 minuuttia. Pasilan aseman ja Kalasataman metroaseman välinen matka-aika on 11–12 minuuttia. Linja liikennöi kymmenen minuutin välein. Linjalla on yhdeksän uutta pysäkkiä, joiden etäisyys toisistaan on keskimäärin 525 metriä. Lisäksi linjaan kuuluu viisi jo entuudestaan käytössä ollutta pysäkkiä Pasilassa, eli yhteensä linjalla on 14 pysäkkiä. 

Nihdissä Kalasatama–Pasila-raitiotie muodostaa solmukohdan vuonna 2027 valmistuvan Kruunusillat-raitiotien kanssa. Linjastosunnitelman mukaan linjan 13 päätepysäkki pysyy Nihdissä, mutta sen rinnalla aletaan liikennöidä linjaa 11 Kruunuvuorenrannan ja Länsi-Pasilan välillä. Kalasatama–Pasila-raitiotiellä liikennöidään tuolloin kahta eri linjaa, ja liikennöintiväli lyhenee viiteen minuuttiin.

Matka-ajat  Osuus Kesto Nihti – Kalasatama (M)3–4 min Kalasatama (M) – Kumpulan kampus4–5 min Kumpulan kampus – Pasilan asema6 min Kalasatama (M) – Pasilan asema11–12 min Nihti –  Kruunuvuorenranta  (Kruunusillat, linja 11)6 min

 Rakentaminen 
pienoiskuva|vasen|Rakennustöitä Hermannin rantatien pohjoispäässä Nylanderinpuisto-pysäkin kohdalla kesäkuussa 2022.
pienoiskuva|Rakennustöitä Kalasataman Junonkadulla syyskuussa 2022.
Raitiotie toteutettiin osana suurempaa Kalasatamasta Pasilaan -hanketta, jossa rakennettiin myös uusia katualueita ja kunnallistekniikkaa, viherympäristöä sekä jalankulun ja pyöräilyn reittejä. Työt toteutettiin allianssimallilla, jossa oli kaksi eri allianssia: Destian, Swecon ja WSP Finlandin muodostama Sörkan spora -allianssi sekä GRK:n ja AFRY Finlandin muodostama Karaatti-allianssi. Työntekijöitä oli suurimmillaan noin 260. 

Keväällä 2021 hankkeen pohjatutkimuksia tehtiin Pasilassa sekä koepaalutustöitä Hermannin rantatiellä. Nihdissä heinäkuussa 2021 alkaneessa esirakentamisvaiheessa valmisteltiin raitiotien rakentamista. Pasilassa aloitettiin raiteistomuutostyöt elokuussa 2021 ja myöhemmin syksyllä yli sadan puun kaatotyöt. Kaadettuja puita asetettiin lahopuiksi raitiotien varrelle, ja kaatamisen sijaan osa puista siirrettiin kasvamaan uuteen paikkaan.

Rakentamista ennakoiden kaupunki purki jo kesällä 2021 eri yritysten vuokrasopimuksia Hermannin rantatien varresta, muun muassa kylmäasemalta ja autopesulalta. Katutyöt, mukaan lukien paalutukset, alkoivat Hermannin rantatiellä tammikuussa 2022. Liikenne Vanhan talvitien ja Haukilahdenkadun välissä muuttui yksisuuntaiseksi, kun itäpuolen kaistat eli pohjoiseen kulkeva liikenne siirrettiin Kyläsaarenkadulle. Toukokuussa 2022 kaikki moottoriajoneuvoliikenne siirtyi Kyläsaarenkadulle.
|pienoiskuva|Leonkatu kauppakeskus Redin edustalla heinäkuussa 2022.
pienoiskuva|Raitiotien ja pyöräbaanan rakentamista Vallilanlaaksossa toukokuussa 2023.
Pääosa rakentamisesta ajoittui vuosille 2022 ja 2023. Ensimmäisiä raitiokiskoja alettiin asentaa kesäkuusta 2023 alkaen. Työt keskeyttivät raitioliikenteen Pasilansillalla. Ajolankojen asentaminen alkoi syyskuussa 2023. Kiskotus saatiin valmiiksi 10. tammikuuta 2024. Noin 18 metrin mittaisia kiskoja tarvittiin yhteensä 1 366 kappaletta. Pölkkyjä asettiin 8 972 kappaletta, ja ratalaattoihin valettiin 7 765 kuutiota betonia. Sittemmin tehtiin vielä viimeisteleviä töitä, kuten asfaltointia. Koeliikenne alkoi 29. huhtikuuta 2024 ja päättyi 31. toukokuuta. Raitiotie luovutettiin sitä liikennöivän Pääkaupunkiseudun Kaupunkiliikenne Oyj:n hallinnointiin, ylläpitoon ja valvontaan 1. kesäkuuta 2024. Viimeistelytyöt jatkuivat 28. kesäkuuta 2024 asti, jolloin katualueet luovutettiin Helsingin kaupungille. Liikennöinnin alkamispäivä (12. elokuuta) vahvistettiin 19. kesäkuuta 2024. Raitiotien avaaminen vaikutti vain yhteen linja-autolinjaan; linjan 59 päätepysäkki siirtyi Sompasaresta Herttoniemen metroasemalle.

 Aikataulu 
Raitiotie- ja katurakentaminen Osuus Alkoi Päättyi Nihti heinäkuu 2021 heinäkuu 2023 Pasila: raiteisto- ja katumuutostyöt  elokuu 2021 syyskuu 2023 Sompasaari ja Kalasatama:Aallonhalkoja, Junonkatu ja Leonkatu huhtikuu 20222024 Hermannin rantatien eteläosa huhtikuu 2023 Hermannin rantatien pohjoisosa helmikuu 2022 Vallilanlaakso joulukuu 2022 

 Jatkosuunnitelmat 
Reitiltä haarautuu kaksi raitiotievarausta Vallilan Teollisuuskadulle: Kalasataman metroasemalta Suvilahden poikki sekä Hermannin rantatieltä Työpajankadun ja Lautatarhankadun kautta.

HSL:n linjastoluonnoksen mukaan linja 13 voisi jatkua Nihdistä Merihaansiltaa pitkin Hakaniemenrantaan ja edelleen keskustaan. Linja liikennöisi Kruununhaan läpi ja Aleksanterinkatua pitkin Kolmikulmaan. Ensimmäisen kerran linja 13 alkaa liikennöidä keskustaan asti, mahdollisesti Rautatientorille, vuoden 2027 Junatien metrosillan remontin aikana.

 Katso myös 
 Helsingin raitiolinjat
 Helsingin seudun pikaraitiotiet

Lähteet

 Aiheesta muualla  

 Hankkeen viralliset verkkosivut
 Kaupunkiliikenne Oy: Hankkeen esittely Youtubessa
 WSP Finland Oy: Kalasatamasta Pasilaan
 Työmaavideo syksyltä 2023 (Youtube)

Luokka:Helsingin raitioliikenne